[pic] | COMISIA EUROPEANĂ |

Bruxelles, 20.9.2010

COM(2010) 500 final

2008/0098 (COD)

COMUNICARE A COMISIEI CĂTRE PARLAMENTUL EUROPEAN

în conformitate cu articolul 294 alineatul (6) din Tratatul privind funcționarea Uniunii Europene privind poziția Consiliului în ceea ce privește adoptarea unui Regulament al Parlamentului European și al Consiliului de stabilire a unor condiții armonizate pentru comercializarea produselor pentru construcții

2008/0098 (COD)

COMUNICARE A COMISIEI CĂTRE PARLAMENTUL EUROPEAN

în conformitate cu articolul 294 alineatul (6) din Tratatul privind funcționarea Uniunii Europene privind poziția Consiliului în ceea ce privește adoptarea unui Regulament al Parlamentului European și al Consiliului de stabilire a unor condiții armonizate pentru comercializarea produselor pentru construcții

1. ISTORICUL DOSARULUI

Data transmiterii propunerii către Parlamentul European și Consiliu [documentul COM (2008) 311 final - A6-0068/2009-2008/0098(COD)]: | 23 mai 2008. |

Data avizului Comitetului Economic și Social European: | 25 februarie 2009. |

Data avizului Parlamentului European la prima lectură: | 24 aprilie 2009. |

Data transmiterii propunerii modificate: | 20 octombrie 2009. |

Data adoptării poziției Consiliului: | [13 septembrie 2010]. |

2. OBIECTUL PROPUNERII COMISIEI

Simplificarea Directivei 89/106/CEE a Consiliului, Directiva produselor pentru construcții, denumită în continuare „DPC”, este una dintre inițiativele cuprinse în programul continuu de simplificare al Comisiei ca parte integrantă a strategiei sale pentru o mai bună legiferare și de simplificare administrativă . Obiectivul DPC este de a garanta libera circulație și utilizare a produselor pentru construcții pe piața internă. Având în vedere faptul că produsele pentru construcții sunt produse intermediare, destinate a fi încorporate în lucrările de construcții, conceptul de siguranță se aplică produselor în cauză în măsura în care acestea contribuie la siguranța lucrărilor. În acest mod, DPC își realizează obiectivele definind mijloace armonizate pentru a exprima performanța produsului în mod exact și fiabil și nu prin armonizarea cerințelor referitoare la siguranța produsului, astfel cum este cazul în directivele de tip „noua abordare”.

Propunerea Comisiei are ca obiectiv înlocuirea DPC printr-un regulament, cu scopul de a defini mai bine obiectivele legislației comunitare și de a facilita și eficientiza punerea acesteia în aplicare. Ca parte a inițiativei pentru o mai bună legiferare, propunerea clarifică conceptele de bază referitoare la marcajul CE și la utilizarea acestuia; introduce proceduri simplificate, astfel încât să se reducă costurile întreprinderilor, în special ale IMM-urilor; și sporește credibilitatea întregului sistem impunând noi criterii de desemnare mai severe organismelor implicate în evaluarea și verificarea constanței performanțelor produselor pentru construcții.

3. OBSERVAȚII PRIVIND POZIȚIA CONSILIULUI

3.1. Observații generale

Comisia salută încheierea primei lecturi în cadrul Consiliului cu poziția adoptată la momentul actual. Este important pentru sectorul construcțiilor faptul că principalele obiective ale propunerii Comisiei, și anume simplificarea, clarificarea și sporirea credibilității, au fost păstrate în general de către Consiliu, respectând, în același timp, principiile unei mai bune legiferări (a se vedea declarația Comisiei de la punctul 5).

În special, Comisia apreciază sprijinul oferit de Consiliu propunerii sale în ceea ce privește măsurile care vizează simplificarea, care rămâne o chestiune cheie pentru IMM-urile europene care își desfășoară activitatea în acest sector. Procedurile simplificate, astfel cum sunt subliniate la articolele 36 până la 38, în special articolul 37, care se aplică microîntreprinderilor care fabrică produse pentru construcții, se vor dovedi a fi foarte relevante pentru competitivitatea industriei europene. În plus, reformele în materie de comerț cu ridicata introduse în structura EOTA și în emiterea de evaluări tehnice europene (ETA) vor contribui în mod efectiv la creșterea nivelului de simplificare, transparență și încredere în sistem.

De asemenea, clarificarea principiilor generale și a contextelor a fost sprijinită de către Consiliu. Acest lucru se reflectă în general în rolul clar și central pe care îl au declarația de performanță (DP) și marcajul CE asociat, a căror semnificație este lipsită de orice ambiguitate în acest context. Același lucru se aplică și rolului standardelor armonizate, care, la momentul actual, este consolidat în mod evident, având în vedere că acestea constituie singurul instrument disponibil pentru evaluarea performanței caracteristicilor esențiale ale produselor pentru construcții reglementate de acestea. Prin urmare, atât producătorii, cât și autoritățile statelor membre au obligația să utilizeze acest limbaj tehnic comun atunci când evaluează și fac o declarație de performanță cu privire la produse sau atunci când stabilesc orice cerință de reglementare pentru acestea. În al treilea rând, atât pentru organismele notificate, cât și pentru supravegherea pieței, credibilitatea sistemului a fost intensificată puternic prin trimiterile la conținutul pachetului de măsuri pentru circulația produselor pe piața internă.

3.2. Observații privind amendamentele adoptate de Parlamentul European

Consiliul a fost doar parțial de acord cu avizul Comisiei privind amendamentele adoptate de Parlamentul European la prima lectură. Același lucru se aplică și amendamentelor care au fost incluse doar parțial în poziția Consiliului.

Consiliul a aprobat, în principiu, principalele orientări ale amendamentelor adoptate de Parlamentul European privind declarația de performanță, făcându-le astfel obligatorii atunci când produsul pentru construcții în cauză este reglementat de un standard armonizat sau când a fost emisă o ETA pentru acesta. În același context, noul articol 3 alineatul (3) din poziția Consiliului dezvoltă, într-o anumită măsură, amendamentele corespunzătoare adoptate de Parlamentul European, delegând Comisiei puteri de decizie pentru a determina caracteristicile esențiale ale produselor pentru construcții reglementate de standardul armonizat pentru care producătorii trebuie să declare întotdeauna performanța.

Consiliul a respins propunerea Parlamentului de a include substanțele periculoase în conținutul obligatoriu al declarației de performanță și abordează acest subiect doar în noul considerent (24). Această poziție este în conformitate cu punctul de vedere al Comisiei, astfel cum a fost exprimat, de asemenea, în propunerea modificată.

De asemenea, Consiliul a respins propunerea Parlamentului, susținută și reformulată de către Comisie, de a include în articolul 10 alineatul (4) o clauză care să garanteze independența punctelor de informare despre produse pentru construcții față de organismele implicate în procedura de obținere a marcajului CE. Argumentul conform căruia Regulamentul 764/2008/CE nu conține o astfel de dispoziție nu poate fi considerat valid, având în vedere faptul că regulamentul respectiv se referă doar la produse din afara domeniului armonizat și care, în consecință, nu poartă marcajul CE.

3.3. Noi dispoziții introduse de Consiliu și poziția Comisiei

Consiliul a introdus o nouă serie de formulări pentru articolele 3 până la 6, mai concret, prin includerea unei dispoziții în articolul 3 alineatul (3) prin care acesta deleagă Comisiei puteri de decizie pentru a stabili caracteristicile esențiale care trebuie declarate întotdeauna, prevăzând la articolul 5 o serie de derogări de la principiul general al declarației de performanță obligatorii și specificând la articolul 6 cuprinsul minim al acestei declarații, asigurându-se astfel, în special, că performanța cel puțin a unei caracteristici esențiale este declarată întotdeauna, pe niveluri și clase.

Comisia regretă că articolele 3 până la 6, astfel cum au fost adoptate de Consiliu, ar putea să impună sarcini administrative și de testare inutile asupra întreprinderilor și că, prin urmare, acestea nu sunt conforme principiilor unei mai bune legiferări.

În plus, Comisia subliniază faptul că, în ciuda eforturilor de optimizare a poziției finale a Consiliului, anumite incoerențe s-au menținut, unele dintre acestea putând avea chiar repercusiuni politice. Pentru a evita dificultăți viitoare în ceea ce privește aplicarea regulamentului, toate aceste dispoziții ar trebui să fie ajustate în mod necesar în etapele finale ale procedurii legislative. Procedurile simplificate, în care nici considerentul 34, nici definiția TDS de la articolul 2 alineatul (15) nu corespund conținutului articolelor 36 până la 38, constituie un exemplu clar.

De asemenea, Consiliul a continuat să elaboreze cererile de informare care trebuie să însoțească marcajul CE, prin adăugarea mai multor elemente la articolul 9 alineatul (2). Această modificare este contrară modificării corespunzătoare adusă de Parlamentul European. De asemenea, ar fi indicat să se verifice modul în care aceste cereri corespund posibilităților (delegate Comisiei la momentul actual) articolului 7 alineatul (3) de a transmite pe cale electronică conținutul declarației de performanță, care, în conformitate cu noul articol 9 alineatul (2), în orice situație, acum ar trebui să fie furnizată în mod parțial împreună cu produsul.

În plus, Consiliul a completat în poziția sa alinierea la pachetul de măsuri pentru circulația produselor pe piața internă pentru organismele notificate (capitolul VII) și a introdus modificările necesare în vederea înlocuirii, în acest context, a dispozițiilor inițiale privind comitologia cu noua serie de norme (noile articole 60 până la 64 de punere în aplicare a articolelor 290 și 291 din Tratatul privind funcționarea Uniunii Europene). De asemenea, poziția adoptată de Consiliu conține o nouă structură pentru dispozițiile privind dezvoltarea și adoptarea documentelor de evaluare europene (DEE) (articolele 19 până la 24 și anexa II) și funcționarea organizației OET-urilor, precum și dispoziții noi privind finanțarea de către Uniunea Europeană a organizației respective (articolele 31 până la 35).

Comisia sprijină principiile exprimate de aceste modificări.

4. CONCLUZIE

Deși Comisia consideră că poziția Consiliului nu respectă anumite obiective principale ale propunerii inițiale/modificate, aceasta consideră că singura modalitate de a permite procedurii să continue este să nu i se opună.

Consiliul a hotărât cu majoritate calificată.

În concluzie, Comisia sprijină, într-un spirit de compromis, poziția adoptată de Consiliu, sub rezerva declarațiilor menționate la punctul următor.

5. DECLARAȚII ALE COMISIEI

Comisia a făcut două declarații (anexate) care fac referire la respectarea principiilor unei mai bune legiferări și la supravegherea pieței.

ANEXĂ

Declarația Comisiei în Consiliu cu privire la o mai bună legiferare

Comisia sprijină, într-un spirit de compromis, acordul politic al Consiliului privind propunerea Comisiei de regulament al Parlamentului European și al Consiliului de stabilire a unor condiții armonizate pentru comercializarea produselor pentru construcții.

Totuși, Comisia reamintește că această propunere face parte din strategia sa de simplificare[1] și, prin urmare, regretă faptul că textul final acceptat de către Consiliu, în special articolele 3 până la 7, ar putea impune sarcini administrative și de testare inutile asupra întreprinderilor astfel cum a fost evaluat în evaluarea impactului care însoțește propunerea inițială[2]. Prin urmare, aceasta nu ar fi în conformitate cu principiile unei mai bune legiferări și cu obiectivul general de reducere a sarcinii administrative care derivă din legislația UE, adoptate de Consiliul European de primăvară din martie 2007.

Comisia intenționează să monitorizeze în special acest aspect al regulamentului și va include concluziile sale în raportul pe care îl va prezenta Parlamentului European și Consiliului la cinci ani după intrarea în vigoare a prezentului regulament.

Declarația Comisiei în Consiliu cu privire la supravegherea pieței

Comisia consideră că, în lumina considerentului (37) și în conformitate cu spiritul articolului 6 alineatul (3) și al articolului 8 alineatul (3), autoritățile unui stat membru pot, dacă este necesar, să ia măsurile adecvate pentru un produs care este introdus sau pus la dispoziție pe piața sa, în cazul în care declarația de performanță nu conține performanțele în ceea ce privește caracteristicile esențiale pentru care există cerințe aplicabile acestui produs și utilizării (utilizărilor) sale prevăzute declarate sau dacă performanțele declarate nu corespund acestor cerințe, în același stat membru sau părți ale teritoriului acestuia.

Măsurile trebuie să fie proporționale cu riscurile implicate și nu ar trebui să conducă la fragmentarea pieței interne.

[1] Comisia Europeană (2005):COM (2005) 535 final: Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Punerea în aplicare a programului comunitar de la Lisabona: o strategie pentru simplificarea cadrului reglementar, Bruxelles.

[2] COM (2008) 311, SEC (2008) 1900 și SEC (2009) 1901 din 23 mai 2008.